泛江翫月十二韻
作者：元稹
朝代：唐

paragraphs: 楚塞分形勢，羊公壓大邦。
因依多士子，參畫盡敦厖。
岳璧閑相對，荀龍自有雙。
共將船載酒，同泛月臨江。
遠樹懸金鏡，深潭倒玉幢。
委波添淨練，洞照滅凝釭。
闐咽沙頭市，𤫩瓏竹岸窗。
巴童唱巫峽，海客話神瀧。
已困連飛盞，猶催未倒缸。
飲荒情爛熳，風棹樂崢摐。
勝事他年憶，愁心此夜降。
知君皆逸韻，須爲應莛撞。